ՀՀ ԿՐԹՈՒԹՅԱՆ, ԳԻՏՈՒԹՅԱՆ ԵՎ ՍՊՈՐՏԻ ՆԱԽԱՐԱՐՈՒԹՅՈՒՆ

ԳԱՎԱՌԻ ԱՎԱԳ ԴՊՐՈՑ

ՀԵՏԱԶՈՏԱԿԱՆ ԱՇԽԱՏԱՆՔ

Դասընթաց՝ հերթական ատեստավորման ուսուցիչների վերապատրաստում

Թեմա՝

ՆԱԽԱԳԾԱՅԻՆ ՈՒՍՈՒՑՄԱՆ ԴԵՐԸ ՍՈՎՈՐՈՂՆԵՐԻ ՆԱԽԱՁԵՌՆՈՂԱԿԱՆՈՒԹՅԱՆ և ՍՈՎՈՐԵԼ ՍՈՎՈՐԵԼՈՒ ԿԱՐՈՂՈՒՆԱԿՈՒԹՅԱՆ ԶԱՐԳԱՑՄԱՆ ԳՈՐԾՈՒՄ

Ղեկավար՝ Ա․ Զոլյան

ՈՒսուցիչ՝ Մարիետա Շահվերդյան

2022

ՆԱԽԱԳԾԱՅԻՆ ՈՒՍՈՒՑՄԱՆ ԴԵՐԸ ՍՈՎՈՐՈՂՆԵՐԻ ՆԱԽԱՁԵՌՆՈՂԱԿԱՆՈՒԹՅԱՆ և ՍՈՎՈՐԵԼ ՍՈՎՈՐԵԼՈՒ ԿԱՐՈՂՈՒՆԱԿՈՒԹՅԱՆ ԶԱՐԳԱՑՄԱՆ ԳՈՐԾՈՒՄ

**ԲՈՎԱՆԴԱԿՈՒԹՅՈՒՆ**

Ներածություն.........................................................................................................................3

Գլուխ 1․ Նախագծային ուսուցում հասկացությունը, պատմական ակնարկ............................................4

Գլուխ 2․ Նախագծային ուսուցման իրականացման գործողությունները, քայլերը...................................8

Գլուխ 3․ Նախագծային ուսուցման դերը սովորել սովորելու կարողունակության զարգացման գործում.....15

Գլուխ 4․ ՈՒսուցիչների և աշակերտների նախնական իմացությունը նախագծային ուսուցման վերաբերյալ /հարցազրույցի միջոցով /..............................................................................................................22

Եզրակացություն......................................................................................................................24

Օգտագործված գրականություն....................................................................................................25

**ՆԵՐԱԾՈՒԹՅՈՒՆ**

Հանրակրթության պետական նոր չափորոշիչը խրախուսում է կրթության տարբեր աստիճաններում ուսումնական նախագծային աշխատանքների կազմaկերպումը։ Ավելին՝ Հանրակրթության պետական նոր չափորոշիչով 7-12-րդ դասարանի յուրաքանչյուր աշակերտ դասարանում տարեկան պետք է իրականացնի առնվազն մեկ ուսումնական նախագիծ իր ընտրած առարկայից կամ առարկայախմբից։

Նոր չափորոշիչի այս հրամայականը պահանջում է յուրաքանչյուր ուսուցչից պատրաստ լինի իրականացնելու այս պարտադիր աշխատանքը։ Մինչ այժմ դպրոցում իրականացվել են նախագծային արտադասարանական աշխատանքներ՝հիմնականում հասարակական կազմակերպությունների հանձնարարությամբ, երբեմն էլ ուսուցիչների կողմից ՝սեփական նախաձեռնությամբ։ Չնայած նմանատիպ որոշ աշխատանքներին իմ մասնակցությանը /Քաղաքացի նախագիծ, Երեխաների իրավունքների մասին համաձայնագրի 30-ամյակին նվիրված նախագծային մրցույթ ևայլն / հասկացա, որ այսօր կրթության հրատապ պահանջն է հախագծային ուսուցման հանգամանալից ուսումնասիրությունը։ Այդ իսկ պատճառով որպես հետազոտական աշխատանքի թեմա ընտրեցի հենց այս թեման՝ ավելի լավ յուրացնելու և արդյունավետ կիրառելու այն ուսումնական գործընթացում։

Անմիջականորեն առնչվելով իրական կյանքին և շոշափելով արդիական, խնդրահարույց թեմաներ՝ նախագծային աշխատանքները նաև խիստ գրավիչ են ու հետաքրքիր սովորողների համար, ինչն էլ առավել լայն հնարավորություններ է ընձեռում բոլոր սովորողներին այդ աշխատանքներին ակտիվ մասնակցելու իրենց կրթական կարիքներին, հետաքրքրություններին և հնարավորություններին համապատասխան։ Կարծում եմ լծվել այս գործին՝ նշանակում է կատարել շնորհակալ աշխատանք բոլորիս համար։

**ԳԼՈՒԽ 1․ ՆԱԽԱԳԾԱՅԻՆ ՈՒՍՈՒՑՈՒՄ ՀԱՍԿԱՑՈՒԹՅՈՒՆԸ․ ՊԱՏՄԱԿԱՆ ԱԿՆԱՐԿ**

Նախագծային ուսուցումը ուսուցման մի մեթոդ է, որի իրականացման ընթացքում, սովորողները ներգրավվում են կարճաժամկետ /մինչև մեկ շաբաթ /, կամ երկարաժամկետ / մինչև մեկ կիսամյակ / նախագծային աշխատանքներում, որոնք պահանջում են ուսումնական տարբեր առարկաներին առնչվող և իրական կյանքում հանդիպող խնդիրների համալիր լուծումներ։

Նախագծային մեթոդի հիմքում ընկած է սովորողի ճանաչողական հմտությունների, սեփական գիտելիքները ինքնուրույն ձևակերպելու, տեղեկատվական տարածքում կողմնորոշվելու, քննադատական և ստեղծագործական մտածողության ձևավորումն ու զարգացումը։

Նախագծային մեթոդը ուսուցման համակարգ է, որի ընթացքում սովորողները գիտելիքներ, կարողություններ ու հմտություններ են ձեռք բերում աստիճանաբար բարդացող գործնական նախագծերի պլանավորման և իրագործման ընթացքում։

Այն հարմար է բոլոր ուսումնական առարկաներն ուսումնասիրելիս և այդ պատճառով այն **համապիտանի** մեթոդ է**:Նախագծային մեթոդն** ուսումնական գործունեության ձև է, երբ

* սովորողներն անմիջականորեն ներառված են ակտիվ իմացական գործընթացում,
* ինքնուրույն ձևակերպում են ուսումնական խնդիրը,
* անհրաժեշտ տեղեկություններ հավաքում,
* մշակում խնդրի լուծման տարբերակները,
* վերլուծում աշխատանքի արդյունքները,
* կատարում եզրահանգումներ` ուսումնական կենսափորձ ձեռք բերելով

Նախագծային մեթոդը առաջացել է անցյալ դարի 20-ական թվականներին, ԱՄՆ-ում։ Սկզբում այն կոչվում է խնդիրների մեթոդ և կապված էր փիլիսոփայության և կրթության մեջ հումանիստական ողղության գաղափարների հետ, որոնք մշակել էին ամերիկացի փիլիսոփա , հոգեբան և ուսուցիչ Ջոն Դյուին, ինչպես նաև նրա աշակերտ Կիլպատրիկը։ Ջ․Դյուին առաջարկել է ուսուցումը կառուցել ակտիվ հիմունքներով՝աշակերտի նպատակային գործունեության միջոցով՝տվյալ գիտելիքի նկատմամբ նրա անձնական հետաքրքրությանը համապատասխան։ Դրանով կրթությունը դարձավ աշակերտակենտրոն։

Նախագծային մեթոդը խորհրդային տարիներին քննադատվել ու մերժվել է և մինչև 20-րդ դարի 80-ական թվականները չէր կիրառվում դպրոցներում։ Վերջին ժամանակները այս մեթոդին արդեն ուշադրություն է դարձվում աշխարհի շատ երկրներում։

Ծնված լինելով ազատ դաստիարակության գաղափարից՝ այսօր նախագծի մեթոդը ժամանակակից կրթական համակարգի անբաժանելի բաղադրիչն է։ Շատ հաճախ նախագիծ են անվանում սովորողի ցանկացած ինքնուրույն աշխատանքը՝ ասենք ռեֆերատը կամ հաշվետվությունը։ Այսպիսի շփոթմունքից խուսափելու համար անհրաժեշտ է տալ նախագծի հստակ սահմանումը․ նախագիծը ուղղված է կոնկրետ խնդրի լուծման՝օպտիմալ ճանապարհով հասնելով նախօրոք նախատեսված արդյունքներին։ Նախագիծը կարող է ներառել ռեֆերատի, հաշվետվության, հետազոտության և սովորողների ինքնուրույն ստեղծագործական աշխատանքների այլ ձևեր,սակայն բացառապես որպես նախագծի արդյունքին հասնելու միջոց։

Նախագծերի մեթոդը իր նշանակությամբ կարևոր տեղ է զբաղեցնում ուսուցման ժամանակակից մեթոդների շարքում, այն 21-րդ դարի նորագույն մանկավարժական տեխնոլոգիաներից է։ Այս տեխնոլոգիայի հիմքում ընկած են Դյուիի գաղափարները․ նա առաջարկում էր ուսումնական գործընթացը կազմակերպել առօրյա կյանքից վերցված գործնական խնդիրների լուծման ճանապարհով։ Այս տեխնոլոգիան թույլ է տալիս անհատականացնելու ուսուցման գործունեությունը, սովորողներին հնարավորություն է տալիս դրսևորել ինքնուրույնություն իրենց գործունեության պլանավորման հարցում։ Դ․Դյուին ժխտում է կրթության բովանդակության կանոնակարգված,չափորոշված բնույթի անհրաժեշտությունը, և ուսուցում առաջարկում է կառուցել երեխաների գործնական հետաքրքրությունների հիման վրա։

Դյուիի գաղափարների հիման վրա էլ կառուցվել և մշակվել է ուսուցման այնպիսի համակարգ կամ նախագծերի մեթոդ, որի էությունն այն է, որ , ելնելով իրենց հետաքրքրություններից, երեխաները ուսուցչի հետ նախագծում էին որևէ գործնական խնդրի լուծում։ ՈՒսումնական տարբեր առարկաների նյութը խմբավորվում էր համակարգ-նախագծի շուրջ։ ՈՒսուցման կազմակերպման այս ձևն ապահովում էր գործնական կարողությունների ձևավորումն ու զարգացումը։

Դ․Դյուին առանձնացրեց նախագծային մեթոդի ձորս տարբերակիչ առանձնահատկություններ․

* Կրթության մեկնարկային կետը երեխաների այսօրվա շահերն են
* Դպրոցական նախագծերը կարծես կրկնօրինակում են կյանքի տարբեր ասպեկտներ
* Երեխաներն իրենք են պլանավորում դասերի ծրագիր և ինտենսիվորեն իրականացնում այն
* Նախագիծը տեսության ու պրակտիկայի միաձուլումն է՝ մտավոր խնդիրների առաջադրում և դրանց իրականացում

Նախագծի մեթոդը թույլ է տալիս ուսման մեջ հեռանալ ավտորիտարիզմից, այն միշտ կենտրոնացած է սովորողի ինքնուրույն աշխատանքի վրա։ Այս մեթոդի օգնությամբ սովորողները սովորում են ինքնուրույն ձեռք բերել գիտելիքներ և դրանք օգտագործել ճանաչողական և գործնական խնդիրներ լուծելու համար։

Նախագծային մեթոդի հիմնադիրները առաջարկում էին ուսուցման հիմք ընդունել սովորողի ակտիվ գործունեությունը՝ հաշվի առնելով սովորողի անձնական հետաքրքրությունները կոնկրետ այդ թեմայի շուրջ։ Էական նշանակություն ուներ այն, որ սովորողներին առաջարկվեն իրական կյանքից վերցված խնդիրներ, որոնք կարևոր են իրենց համար։ Այս խնդիրների լուծման համար սովորողին անհրաժեշտ կլինի կիրառել ինչպես մինչ այդ ունեցած գիտելիքները, այնպես էլ նոր գիտելիքներ, որոնք նա ձեռք կբերի աշխատանքի ընթացքում։

Նախագծային մեթոդը հետազոտական, պրոբլեմային, ստեղծագործական մեթոդների համադրություն է։ Այստեղ ուսուցիչը ստանձնում է մշակողի համակարգողի, փորձագետի, խորհրդատուի դեր։ Սա նշանակում է, որ նախագծային մեթոդի հիմքում ընկած է սովորողի ճանաչողական հմտությունների, սեփական գիտելիքներն ինքնուրույն ձևակերպելու, տեղեկատվական տարածքում կողմնորոշվելու, քննադատական և ստեղծագործական մտածողության ձևավորումն ու զարգացումը։

Դասավանդողի դերը նախագծի իրականացման տարբեր փուլերում կարող է փոխվել։ Բոլոր փուլերում էլ նա հանդես է գալիս որպես խորհրդատու, օգնական։ Նա գիտելիքներ չի փոխանցում, այլ ապահովում է սովորողի ինքնագործունեությունը, այսինքն՝ խորհուրդներ է տալիս, հետևում է ընթացքին, ուղղորդում

Սովորողի դերը նախագծային աշխատանքում էապես տարբերվում է․պասիվ լսողից նա դառնում է ակտիվ մասնակից, հետազոտող, գործունեություն ծավալող։ Նա ազատ է գործունեության ձևի ու տեսակի ընտրության մեջ։

Ծնված լինելով ազատ դաստիարակության գաղափարից՝ այսօր նախագծի մեթոդը ժամանակակից կրթական համակարգի անբաժանելի բաղադրիչն է։ Շատ հաճախ նախագիծ են անվանում սովորողի ցանկացած ինքնուրույն աշխատանքը՝ ասենք ռեֆերատը կամ հաշվետվությունը։ Այսպիսի շփոթմունքից խուսափելու համար անհրաժեշտ է տալ նախագծի հստակ սահմանումը․ նախագիծը ուղղված է կոնկրետ խնդրի լուծման՝օպտիմալ ճանապարհով հասնելով նախօրոք նախատեսված արդյունքներին։ Նախագիծը կարող է ներառել ռեֆերատի, հաշվետվության, հետազոտության և սովորողների ինքնուրույն ստեղծագործական աշխատանքների այլ ձևեր,սակայն բացառապես որպես նախագծի արդյունքին հասնելու միջոց։

**ԳԼՈՒԽ 2․ ՆԱԽԱԳԾԱՅԻՆ ՈՒՍՈՒՑՄԱՆ ԻՐԱԿԱՆԱՑՄԱՆ ԳՈՐԾՈՂՈՒԹՅՈՒՆՆԵՐԸ, ՔԱՅԼԵՐԸ**

Նոր չափորոշիչով նախագծային ուսուցման իրականացումը կնպաստի Հայոց պատմության առարկայական չափոչոշչի նպատակին և վերջնարդյունքին հասնելուն, որի պահանջը հետևյալն է՝

Առարկայի ուսուցման նպատակը

Հայոց պատմություն» առարկայի նպատակը հայկական քաղաքակրթության վերաբերյալ պատմական համակարգված գիտելիքի ձևավորումն է: Առարկան նպաստում է պետականակիր գիտակցություն, ազգային ինքնագիտակցություն և դիմագիծ ունեցող, սեփական ժողովրդի ու պետության դերակատարումը պատմության խորապատկերում գիտակցող քաղաքացու զարգացմանը, ազգային և համամարդկային արժեհամակարգը կրող պատասխանատու քաղաքացու ձևավորմանը։

Հիմնական դպրոցի վերջնարդյունք

Զարգացնի քննադատական մտածողությունը, հետազոտելու, աղբյուրների հետ աշխատելու, հաղորդակցվելու, վերլուծելու, գնահատելու, հարցադրումներ կատարելու, լսելու, քննարկելու, բանավիճելու, սեփական տեսակետներն ու դիրքորոշումնեևը հիմնավորելու, որոշումներ կայացնելու կարողություններն ու հմտությունները։

Ավագ դպրոցի վերջնարդյունք

Վերլուծի Հայոց պատմության առանցքային խնդիրների պատճառահետևանքային կապերը, մատնանշի լուծման հնարավոր տարբերակները

Ձևավորի վերաբերմունք սեփական պետության, մշակույթի, պատմության և ապագայի տեսլականի վերաբերմունք

Չափորոշչային պահանջի համաձայն 7-12-րդ դասարաններում յուրաքանչյուր աշակերտ տարեկան իրականացնում է առնվազն մեկ ուսումնական նախագիծ՝ իր ընտրած առարկայից կամ առարկաներից։

Դրա համար ուսուցիչը պետք է հստակ տիրապետի նախագծային մեթոդին և յուրաքանչյուր դասարանի համար նախօրոք ունենա համապատասխան թեմաներ՝ աշակերտներին օգնելու և ուղղորդելու համար։

Նախագծային մեթոդը աջակցում է հետազոտական ուսուցմանը և գործնական խնդիրների լուծմանը։ Կենտրոնանում է սովորողի վրա, քանի որ ներառում է նրա ակտիվ մասնակցությունը առաջադրված խնդրի լուծմանը։ Նմանատիպ աշխատանքի արդյունքում սովորողների մոտ ձևավորվում և զարգանում է՝

* պատասխանատվություն,
* ինքնուրույնություն,
* խմբի հետ աշխատելու ունակություն
* ստեղծագործական  մոտեցում և ճկունություն խնդիրների լուծման ընթացքում,
* քննադատական ​​մտածողություն,
* որոշումներ կայացնելու,համագործակցելու  հմտություններ ։

ՈՒսումնական նախագիծը ունի ընդհանուր նպատակ, խնդիրներ,որոնց լուծման արդյունքում հասնում ենք ակնկալվող արդյունքների։

Նախագծային մեթոդի հիմնական նպատակը

Սովորողներին տալ հնարավորություն գործնական խնդիրների կամ առաջադրանքների լուծման գործընթացում ինքնուրույն ձեռք բերել գիտելիքներ՝ տարբեր առարկաներից գիտելիքների ինտեգրման միջոցով։

Ցանկացած նախագծի հիմնական նպատակն է տարբեր կարողությունների ձևավորումը, որոնք ժամանակակից մանկավարժության մեջ անվանում են անձնային համալիր առանձնահատկություններ։ Այն է՝ գիտելիքների ,հմտությունների, արժեքների փոխկապակցում, ինչպես նաև համապատասխան իրավիճակում նրանց մոբլիզացում և կիրառելու պատրաստակամությունը։

Նախագծային մեթոդի առաջնային նպատակներն են՝

* Խթանել սովորողի ինքնազարգացումը՝ նոր փորձ ձեռք բերելու, գիտելիքներ կիրառելու համար
* Օժանդակել սովորողների անհրաժեշտ կրթական կարողունակությունների և բովանդակային գիտելիքների ձևավորմանը
* Զարգացնել համապատասխան հմտություններ և ձևավորել կյանքի և աշխարհի մարտահրավերներն ընդունելու համար անհրաժեշտ արժեհամակարգ
* Ապահովել սովորողների փոխհամագործակցությունը հետազոտական աշխատանքի կատարման ընթացքում։

Գոյություն ունեն մի շարք դրույթներ, որոնք անհրաժեշտ է հաշվի առնել նախագիծ իրականացնելիս։

Չենք կարող, սովորողին, նախագծի տեսքով առաջարկել աշխատանք, որի իրականացման համար նա չունի նախնական գիտելիքներ և հմտություններ։ Այլ կերպ ասած, նա պետք է ունենա որոշակի պատրաստվածության մակարդակ։ Նաև անհրաժեշտ է նպատակին հասնելու համար խթանիչ մեթոդներ կիրառել։

Նախագիծն իրականացնելիս դրվում են հետևյալ խնդիրները․

* Սովորողների գործունեության միջոցով անհրաժեշտ հմտությունների և կարողությունների ձևավորում
* Սովորողների՝ դիտելու, ուսումնասիրելու հմտությունների ձևավորում և զարգացում իրական գործունեության միջոցով
* Հետազոտությունների արդյունքում եզրակացություններ անելու նախնական կարողությունների ձևավորում
* Աշխարհաճանաչողության զարգացում
* Մեդիատեխնոլոգիական հմտությունների ձևավորում
* Խմբով աշխատելու կարողության զարգացում
* Աշխատանքային գործունեության արդյունքում ուսումնական այլ խնդիրների լուծում, ուսումնական նյութերի ստեղծում։

Նախագծային աշխատանքի փուլերը

- Նախապատրաստական

-նախագծային, հետազոտական աշխատանքի կազմակերպման

-ամփոփման-գնահատման

Արդյունքում սովորողների մոտ

* Զարգանում է խոսքը
* Մտքերը ձևակերպելու և դրանք ազատ արտահայտելու կարողությունը
* Զարգանում է երևակայությունը, ուշադրությունը, դիտողականությունը, աշխատասիրությունը
* Սովորողը ձեռք էբերում մեդիահմտություններ
* Խմբով աշխատելու կարողություն

Նախագծային աշխատանքը ենթադրում է գործողությունների որոշակի հաջորդականություն

* Խնդրի սահմանումը և դրանից բխող հետազոտական խնդիրները
* Դրանց լուծման համար վարկածների առաջադրում
* Հետազոտության մեթոդների քննարկում
* Վերջնական արդյունքների նախագծման ուղիների քննարկում
* Ստացված տվյալների հավաքագրում, համակարգում և վերլուծություն
* Արդյունքների ամփոփում,գրանցում,դրանց ներկայացում
* Եզրակացություններ, նոր հետազոտական խնդիրների խթանում

Սովորողները ներկայացնում են իրենց ձեռք բերումները ուսումնասիրության վերջնական արդյունքի միջոցով։ Նրանք ցուցադրում են իրենց գիտելիքները հետազոտության վերջնական արտադրանքի կամ շնորհանդեսների միջոցով։

Նախագիծը ըստ բովանդակության կարող է լինել -մոնոառարկայական՝ իրականացնում է կոնկրետ առարկայի նյութ

-միջառարկայական՝ ինտեգրում է մի քանի առարկաներ

-վերառարկայական։

Նախագիծը կարող է լինել ամփոփիչ, երբ նրա կատարման արդյունքների հիման վրա գնահատվում է սովորողի կողմից որոշակի ուսումնական նյութի յուրացման մակարդակը և ընթացքը, երբ ինքնակրթության ու նախագծային գործունեության համար առանձնացվում է ուսումնական նյութի միայն մի մասը։

Ըստ ծրագրի տևողության

-կարճաժամկետ / մի քանի դաս /

-միջին տևողության / մեկ շաբաթից մինչև մեկ ամիս /

-երկարաժամկետ /մեկ ամսից մինչև մի քանի ամիս /

Նախագծում գերիշխող գործունեություն

-հետազոտություն

-տեղեկատվություն

-ստեղծագործական

-խաղեր

-գործնական և այլն

Նախագծային մեթոդի առավելությունները դասավանդման մեջ հուսադրող են և ակնառու։

Պրակտիկան ցույց է տալիս, որ ինքնուրույն և լավ մոտիվացիայով ձեռք բերված գիտելիքը ամենադիմացկունն ու արդյունավետն է;

*Նախագծի կազմման հիմնական տարրերը*

* Հավակնոտ խնդիր կամ հարց /մարտահրավերը /

Ամենակարևորը նախագծի առաջարկած խնդիրն է, հարց, որը պետք է հետազոտել և լուծում ու պատասխան տալ։ նախագծի հիմքում իմաստալից խնդիր է, որը պետք է լուծել կամ հարց ,որին պետք է պատասխանել բարդության համապատասխան մակարդակով։

* Շարունակական հարցադրում

Սովորողները ներգրավվում են հարցադրումներ տալու, ռեսուրսներ գտնելու և տեղեկատվություն կիրառելու խիստ, ընդլայնված գործընթացում։

Հարցադրումներ անել, նշանակում է փնտրել տեղեկություններ կամ հետազոտել։ Սովորողները առերեսվում են բարդ խնդիրների հետ, առանց պատրաստի լուծումներ ունենալու նրանք շատ կրկնողական գործողություններ և հարցադրումներ են անում և հնարավոր է որ ավելի արդյունավետ լուծումների հանգեն իրենց ինքնատիպ և քննադատական մտածողությամբ։ Նրանք հարցադրումներ են անում դրանց պատասխանները գտնելու համար աղբյուրներ են փնտրում, արդյունքում ավելի նպատակային հարցեր ձևակերպում։

* Նախագծի վավերականությունը, Իրական բնույթը

Նախագիծը ներառում է իրական աշխարհի համատեքստը, առաջադրանքներն ու գործիքները, որակի չափորոշիչները կամ ազդեցությունը, կամ նախագիծը արտացոլում է սովորողների կյանքի անձնական խնդիրները և հետաքրքրությունները։

* Սովորողի ձայնը և ընտրությունը

Սովորողները որոշումներ են կայացնում նախագծի վերաբերյալ, ներառյալ այն, թե ինչպես են աշխատում և ինչ են ստեղծում։նրանք նախագծի իրականացման վերահսկողությունը իրենց ձեռքն են վերցնում, որոշում են իրենց դերը աշխատանքի բաժանման ընթացքում որպես աշխատանքային թիմի անդամ։

* Անդրադարձ

Նախագծի իրականացման ողջ ընթացքում սովորողները և ուսուցիչը պետք է պարբերաբար անդրադարձ կատարեն իրենց անցած ուղուն՝ պատասխանելով հետևյալ հարցերին՝ ինչ են սովորել, ինչպես են սովորել, և ինչու են սովորել ։

* Քննադատություն և վերանայում

Սովորողները տալիս են , ստանում և կիրառում են հետադարձ կապ՝ բարելավելու համար գործընթացը և իրենց արդյունքները։

* Վերջնական արդյունքի հանրային ներկայացում

Ուսումնական նախագծի վերջնական արդյունքը՝ <<ապրանքը>> կարող է լինել առարկայական շոշափելի կամ հանրային հնչեղություն ունեցող հարցի ներկայացում։ Դա մեծացնում է նախագծի նկատմամբ լրջությունը և պատասխանատվությունը։

Սովորողներն իրենց նախագծի աշխատանքը դարձնում են հանրային՝ բացատրելով, ցուցադրելով, կամ դասարանի սահմաններից դուրս հանդիսատեսին ներկայացնելով։

Նախագծային աշխատանքի իրականացման փուլերը

* Նախագծի թեմայի ընտրություն
* Հիմնահարցի ձևակերպում
* Աշխատանքային խմբերի ձևավորում
* -հետազոտական հարցերի առաջադրում և աշխատանքի բաժանում
* Խմբերի ինքնուրույն աշխատանք, հետազոտություններ
* Ստացված արդյունքների միջանկյալ քննարկումներ
* Կատարված աշխատանքի արդյունքների ներկայացում
* Անհատների և ամբողջ խմբի աշխատանքի արդյունքների գնահատում, վերլուծություն,ամփոփում

**ԳԼՈՒԽ 3․ ՆԱԽԱԳԾԱՅԻՆ ՈՒՍՈՒՑՄԱՆ ԴԵՐԸ ՍՈՎՈՐԵԼ ՍՈՎՈՐԵԼՈՒ ԿԱՐՈՂՈՒՆԱԿՈՒԹՅԱՆ ԶԱՐԳԱՑՄԱՆ ԳՈՐԾՈՒՄ**

Ըստ Հանրակրթության պետական չափորոշչի՝ **սովորել սովորելու կարողունակությունը** ներկայացվում է հետևյալ կերպ. «Սովորողներն ինքնուրույն և մյուսների հետ համատեղ արդյունավետ սովորում և աշխատում են կյանքի տարբեր իրավիճակներում։ Նրանք ճանաչում են իմացածի և չիմացածի սահմանները: Սովորողները ինքնակազմակերպվում և ձևավորում են ժամանակի արդյունավետ կառավարման հմտություն։ Նրանք կարողանում են գնահատել սեփական և մյուսների ֆիզիկական ու հոգեբանական հնարավորությունները, սովորում են աշխատել ծանրաբեռնվածության պայմաններում։ Սովորելու ընթացքում սովորողները ձևավորում են իրողությունները քննադատաբար և բազմակողմանի ուսումնասիրելու, վերլուծելու, ինչպես նաև ստեղծագործական ու նորարար մոտեցումներ կիրառելու ունակություններ: Սովորողները ձևավորում են համակարգային և ինտեգրված մտածողություն:» (ՀՊՉ 2021, (II, 2-րդ կետ) <https://www.arlis.am/documentview.aspx?docid=149788>)  
Սովորել սովորելու կարողունակությունը կապված է անձի՝ ինքն իրեն որպես սովորող ընկալելու, սեփական փորձը կառուցելու, անձնական կրթական նպատակներ և խնդիրներ սահմանելու, զարգացման հետագծեր մշակելու և դրանց հետևելու ունակության հետ:  
Այս կարողունակությունը ներառում է սեփական ուսումնառության կարիքների, առանձնահատկությունների, նախապատվությունների, բարդությունների, աջակցող մեխանիզմների գիտակցում, առկա հնարավորությունների և ռեսուրսների իմացության հիման վրա սեփական անձնային և մասնագիտական զարգացման երկարաժամկետ ռազամավարություն և քայլեր մշակելու կարողություն:  
Այն ներառում է նաև կյանքի տարբեր իրավիճակներում կենսափորձի վերլուծության, արդյունքների կիրառման կարողություն և ցանկություն, զարգացման հնարավորություների որոնում, ուսումնառության առանձնահատկությունների, նախընտրելի ոճերի, արդյունավետության գրավականների, օգնող կամ խանգարող միջավայրի, գործոնների իմացություն և բացահայտում:  
   
Այն պահանջում է սեփական կրթական բացերի ու կարիքների բացահայտման գործիքների իմացություն, ձեռքբերումների ամրագրման ունակություն, ինքնագնահատում, ուսուցողական գործընթացի վրա ազդող գործոնների գիտակցում, ուսումնառության հնարավորությունների, աղբյուրների իմացություն և ներգրավման պատրաստակամություն, կարիքահեն ուսուցման պլանավորման ունակություն, սեփական ուսումնական նվաճումների ճանաչման գործիքների իմացություն, ցկյանս կրթության մոտիվացվածություն և իմաստի գիտակցում, սեփական ուսումնական գործընթացի համար պատասխանատվության ստանձնում, ուսումնառության արդյունավետ ձևերի, գործիքների իմացություն և կիրառում:  
Այս կարողունակությունը թույլ է տալիս ձեռք բերել, մշակել և յուրացնել նոր գիտելիքներ և հմտություններ, ինչպես նաև ուղղորդել և կողմնորոշել դրանք փնտրելու և պրակտիկ կյանքում օգտագործելու կարողություններ: Անհատները պետք է կարողանան ինքնուրույն կազմակերպել իրենց ուսումը, գնահատել իրենց աշխատանքը և անհրաժեշտության դեպքում խորհուրդ, տեղեկատվություն և աջակցություն փնտրել:

### Սովորել սովորելու կարողունակության նկարագրիչները

**Գիտելիք՝**

* ուսումնառության նախընտրած ռազմավարությունների իմացություն,
* կրթական կարիքների մասին գիտելիքներ,
* ուսուցման տեսությունների իմացություն,
* ուսումնառության և անձնական զարգացման ժամանակակից մոտեցումներ,
* կրթական համակարգի հնարավորությունների, առանձնահատկությունների, սահմանափակումների իմացություն,
* որտեղ և ինչպես գտնել հնարավորություններ, նյութեր և աջակցություն ուսումնառության գործընթացներում,
* ուսուցման արդյունավետության բարձրացման մեթոդներ,
* կարողությունների ինքնագնահատում, դրանց հիման վրա զարգացման ծրագրերի մշակում:

**Հմտություններ՝**

* սեփական կարողությունները բացահայտելու,
* բարդությունների հետ առնչվելու, քննադատաբար ինքնավերլուծելու և որոշումներ կայացնելու,
* ինչպես համատեղ, այնպես էլ ինքնուրույն աշխատելու, ուսման արդյունքները գնահատելու և կիսվելու, անհրաժեշտության դեպքում աջակցություն փնտրելու,
* սոցիալական փոխհարաբերություններն արդյունավետ կառավարելու,
* համատեքստը վերլուծելու և սեփական կրթական կարիքները բացահայտելու, կրթական նպատակներ և խնդիրներ սահմանելու,
* սեփական ուսումնառության գործընթացն արդյունավետ և որակյալ կազմակերպելու, խոչընդոտները հաղթահարելու,
* անձնական և մասնագիտական ​​աճը կառավարելու, արտաքին հնարավորություններն արդյունավետ օգտագործելու,
* տարբեր համատեքստերում գիտելիքներն ու հմտությունները կիրառելու,
* ուսման և կյանքի փորձի հիման վրա սեփական կարիերայի աճի հեռանկարներն ու ուղենիշները կանխատեսելու և նախագծելու:  
  **Դիրքորոշում /արժեք՝**
* մարդու անձնական, սոցիալական և ֆիզիկական զարգացման, աճի կարևորության գիտակցում,
* ողջ կյանքի ընթացքում սովորելու նկատմամբ դրական վերաբերմունք,
* ողջ կյանքի ընթացքում սովորելու գործունեություն ծավալելու, հաջողության հասնելու գիտակցում և ձգտում,
* անընդհատ կրթության ներուժի կարևորության ու արժեքի ընկալում,
* անհաջողությունը վերլուծելու պատրաստակամություն, շարունակական անհատական աճի և զարգացման հնարավորության գնահատում,
* ուսումնառության արդյունքները կյանքի տարբեր համատեքստերում կիրառելու հետաքրքրասիրություն:

Սովորել սովորելու կարողունակությունը ձևավորող վերջնարդյունքները

Հանրակրթության պետական չափորոշչով (ՀՊՉ) սահմանված կարողունակությունները (այդ թվում նաև՝ սովորել սովորելու) ձևավորելու նպատակով սահմանված են համապատասխան վերջնարդյունքներ:

*Հանրակրթական****հիմնական ծրագրի****շրջանավարտի սովորել սովորելու կարողունակության ձևավորմանը նպատակաուղղված վերջնարդյունքները.*

* իրականացնի չափումներ, կատարի մոտավոր ու ճշգրիտ հաշվարկներ և գնահատի արդյունքները՝ ընտրելով և օգտագործելով համապատասխան հասկացություններ, սկզբունքներ, նյութեր և սարքավորումներ.
* որոշի խնդրի լուծման համար անհրաժեշտ տեղեկույթը, գտնի խնդիրների լուծման ստեղծագործ մոտեցումներ և համեմատի դրանք.
* վերլուծի, գնահատի և առաջարկի դասակարգման, տարբերակման կամ խմբավորման չափանիշներ՝ ելնելով խնդրի պահանջից.
* կիրառի տեքստային և գրաֆիկական խմբագրիչները, այդ թվում` աջակցող տեխնոլոգիաներ, կարողանա մշակել տվյալներ` օգտագործելով անհրաժեշտ թվային գործիքներ և ծրագրեր.
* տիրապետի թվային տարածքում ապահով գտնվելու կանոններին, պահպանի օնլայն հաղորդակցության էթիկան,
* տեղյակ լինի անձնական տվյալների գաղտնիության կանոններին և կիրառի դրանք, մեկնաբանի յուրաքանչյուր անձի անձնական տարածք (ֆիզիկական և հոգեբանական) ունենալու իրավունքն ու անհրաժեշտությունը.
* կարողանա ստեղծել թվային տարածք և դրսևորել ծրագրավորման պարզ հմտություններ.
* ցուցաբերի իր գործունեությունը պլանավորելու և ժամանակն արդյունավետ տնօրինելու կարողություններ.
* բացատրի գիտելիքի կարևորությունը, սովորելիս դրսևորի կամք և վստահություն սեփական ուժերի նկատմամբ.
* դրսևորի հետազոտելու, փորձարկելու, տարբեր գործիքակազմեր համադրելու կարողություն, ուրիշների հետ համատեղ կամ ինքնուրույն մշակի և իրականացնի նախագծեր.
* գտնի և օգտագործի տեղեկույթ տարբեր աղբյուրներից, որոշի և բնութագրի աղբյուրի արժանահավատությունը և այն օգտագործելիս կատարի հղումներ.
* արդյունավետ կազմակերպի իր ուսումնական գործընթացը և ավարտի աշխատանքներն առանց անմիջական վերահսկողության, կիրառի ինքնակրթության որոշ մեթոդներ.
* ճանաչի իր ուժեղ ու թույլ կողմերը և դրսևորի ինքնազարգացմանը միտված վարքագիծ.

*Հանրակրթական****միջնակարգ ծրագրի****շրջանավարտի սովորել սովորելու կարողունակության ձևավորմանը նպատակաուղղված վերջնարդյունքները.*

* մշակի խնդիրների արդյունավետ լուծումներ՝ կազմելով, կիրառելով տարբեր բարդության ալգորիթմներ, տրամաբանական դատողություններ և ֆիզիկական մոդելներ.
* առաջադրի հետազոտական հարցադրումներ և վարկածներ, պլանավորի և իրականացնի հետազոտություններ՝ առաջարկելով համապատասխան մեթոդներ և բարելավման եղանակներ։ Վերլուծի ստացված տվյալները առկա գիտելիքի և պատկերացումների համատեքստում, կատարի վերացարկումներ և ընդհանրացումներ.
* կիրառի համալիր գիտելիք և անհրաժեշտ հմտություններ՝ տեխնոլոգիական զարգացման և տեղեկատվության բազմազանության պայմաններում կողմնորոշվելու համար.
* ճանաչի և պահպանի ակադեմիական ազնվություն տեղեկության աղբյուրներն օգտագործելիս.
* ստեղծագործաբար և պատասխանատու կերպով կիրառի տեղեկատվական և թվային սարքերը որպես ժամանակակից աշխատանքային գործիք, իսկ համացանցը՝ որպես ուսումնական, համագործակցային և աշխատանքային հարթակ.
* ուսումնասիրի և ընդլայնի սեփական ուսումնառության և փորձառության հնարավորությունները` դրսևորելով  շարունակական ինքնազարգացման վարքագիծ.
* վերլուծի իր ուսումնառության գործընթացը, ընտրի ինքնակրթության մեթոդներ և գնահատի դրանց արդյունավետությունը.
* քննադատաբար վերլուծի տեղեկատվությունը, հասկանա մեդիա ուղերձների ստեղծման գործընթացը,
* տարբերակի կիրառվող մանիպուլյացիաները և քննարկի դրանց նպատակները.
* ուրիշների հետ համագործակցելով և ինքնուրույն մշակի և իրականացնի նախագծեր՝ ձեռք բերած գիտելիքը կամ գործնական արդյունքը ներկայացնելով տարբեր միջոցներով.
* կիրառի իր կրթական և աշխատանքային հնարավորությունները ինքնուրույն գործունեություն ծավալելու համար,
* ուսումնասիրի և գնահատի իր՝ տարբեր մասնագիտությունների համար անհրաժեշտ գիտելիքներն ու կարողունակությունները, պատճառաբանված ընտրություն կատարի.
* վերլուծի և գիտակցի տարբեր գործոնների ազդեցությունն իր անձի ձևավորման վրա.

 Մեջբերված տեսական այս նյութը իրական դարձնելուն առավելապես կնպաստի նախագծային ուսուցման ներառումը հանրակրթական դպրոցում։

Նախագծային աշխատանքներ կատարելիս աշակերտները սովորում են խմբի անդամների հետ համագործակցությամբ՝ լուծումներ գտնել **իրական կյանքից** վերցված խնդիրների համար։

Աշակերտի կարողություններն օգտագործվում են ոչ թե պատրաստի գիտելիք տրամադրելու, այլ գիտելիք քաղելու նպատակով։ Այն դասարաններում, որտեղ աշակերտներն այս մեթոդն են կիրառում, նրանք հասկանում են, թե ինչպես է ուսումը դառնում գիտելիքի որոնման գործընթաց։

Իմ աշխատանքային պրակտիկայում վերջին տարիներին աշակերտների հետ իրականացրել եմ միքանի նախագծային աշխատանքներ։ Մասնակցել ենք Քաքաքացի նախագծին, 2019թ․ <<Երեխաների իրավունքների մասին կոնվենցիայի>> 30-ամյակին նկիրված նախագծային աշխատանքների համադպրոցական մրցույթ-միջոցառմանը, իսկ 1920թ, սեպտեմբեր-նոյեմբեր ամիսներին նախագծային առցանց աշխատանքներ եմ իրականացրել Սևանի և Գավառի տարածաշրջանների մեկ տասնյակ դպրոցների աշակերտների հետ։Ընդհանուր առմամբ արդյունքը գոհացուցիչ էր և տրամադրող։

Մեր դպրոցում էլ արտադասարանական չափազանց հետաքրքիր նախագծային աշխատանքներ են իրականացվել, առավելապես բնապահպանական թեմաներով,որտեղ օգտագործվել են <<Կլիմայական արկղիկի>> նյութերը,ինչպես նաև մասնակցել են<<ինչպես դիմակայել կլիմայի փոփոխությանը>> դպրոցական մրցույթին։ Արդյունքում աշակերտների շրջանում որակական նկատելի առաջընթաց է ուրվագծվում՝

-Մեծանում է աշակերտների հետաքրքրությունը ուսումնասիրվող թեմայի նկատմամբ

-նպաստում է ինքնագիտակցության և ինքնագնահատականի բարձրացմանը

-ամրապնդվում է սեփական ուժերի նկատմամբ վստահությունն ու հավատը,կյանքի է կոչվում << ես կարող եմ>> գաղափարը

-ավելին կարողանալու և անելու գիտակցումը

-միասին սովորելու և միմյաց սովորեցնելու ցանկությունը

-համատեղ ուժերով արդյունքի հասնելու կամքը



**ԳԼՈՒԽ 4․ ՈՒՍՈՒՑԻՉՆԵՐԻ և ԱՇԱԿԵՐՏՆԵՐԻ ՆԱԽՆԱԿԱՆ ԻՄԱՑՈՒԹՅՈՒՆԸ ՆԱԽԱԳԾԱՅԻՆ ՈՒՍՈՒՑՄԱՆ ՎԵՐԱԲԵՐՅԱԼ**

/հարցազրույցի միջոցով /

Նախագծային ուսուցումը պահանջում է մանրակրկիտ ուսումնասիրել նախագծային մեթոդը, նախորդ տարիների հասարակական կազմակերպությունների կողմից իրականացված նմանատիպ աշխատանքները, և հանգամանորեն պատրաստվել այս նոր գործընթացին։ Շատ կարևոր է իմանալ, թե նախնական ինչ պատկերացումներ ունեն դրա վերաբերյալ ուսուցիչները և աշակերտները, որի համար էլ իրականացրել եմ հարցազրույցներ։

Հարցազրույցներ վարել եմ հետևյալ թիրախային խմբերի հետ՝

* Դպրոցի 7-11-րդ դասարանների աշակերտներ /5աղջիկ, 5տղա /
* Դպրոցի տարբեր առարկաների ուսուցիչներ

Յուրաքանչյուր խմբի հետ 10 հարցազրույց

Հարցազրույցն իրականացնելուց առաջ իրազեկում եմ, որ եկող ՝ 2023-2024թթ ուսումնական տավանից դպրոցներում ներդրվում է Հանրակրթության պետական նոր չափորոշիչը, որով պահանջվում է, որ 7-12-րդ դասարանների յուրաքանչյուր աշակերտ մեկ ուսումնական տարվա ընթացքում պարտադիր իրականացնի մեկ հախագծային աշխատանք՝ իր ընտրությամբ, իր ցանկացած առարկայից։

Նախապես ստանալով հարցվողի համաձայնությունը, իրականացրել եմ հարցազրույց,հետևյալ հարցերի շուրջ․

* Ինչ գիտեք նախագծային ուսուցման մասին
* Երբևէ մասնակցել եք որևէ նախագծային աշխատանքի
* Ձեր կարծիքը նախագծային մեթոդով ուսումնառությունը կազմակերպելու վերաբերյալ

Հարցված աշակերտներից 3 տղաները ոչինչ չգիտեին, լսել էին նախագծային բառը, բայց այլ պատկերացում չունեին,և որևէ կարծիք հայտնել չէին կարող։

2 տղաները անորոշ պատկերացում ունեին, բայց ենթադրում էին ,որ դա նշանակում է նյութի ավելի խորը ընկալում։

Այլ էր ընկալումը աղջիկների մոտ, նրանք հստակ պատկերացնում էին ոչ միայն անելիքները, այլև մատնանշում էին գործընթացի դրական կողմերը՝ պատասխանատվություն, միասին արդյունավետ աշխատելու, իրար օգնելու, իրար սովորեցնելու պատրաստակամություն։ Աղջիկները մասնակցել էին նախագծային մի քանի աշխատանքների և նույնիսկ լուրջ հաջողությունների հասել։ Գտնում էին, որ նախագծային մեթոդով ուսումնառությունը կնպաստի առարկայի ավելի խորը իմացությանը։

Բոլոր ուսուցիչները իրազեկված էին, բայց այնքան էլ հստակ պատկերացում չունեին իրենց անելիքների վերաբերյալ, և գտնում էին, որ անհրաժեշտ է լրջորեն նախապատրաստվել և ցանկալի է վերապատրաստման փուլ անցնել։ ՈՒսուցիչները որոշակի խնդիրներ են տեսնում նաև նախագծային աշխատանքների թեմաների, հիմնախնդիրների ձևակերպման հարցում։ Առավել հակված են մտածելու , որ այդ հարցում իրենց կօգնեն ԿԶՆԱԿ-ի մասնագետները։

**ԵԶՐԱԿԱՑՈՒԹՅՈՒՆ**

Իմ Կատարած հետազոտական աշխատանքի արդյունքում փորձել եմ վեր հանել այսօր հանրակրթության առջև ծառացած խնդիրները և տալ դրանց մասնակի լուծումներ։ Նախագծային ուսուցումը ,որը իմ հետազոտության թեման է, կնպաստի 21-րդ դարի սովորողների գրեթե բոլոր հմտությունների ձևավորմանը, այն է՝ քննադատական մտածողություն, ստեղծարարություն,համագործակցություն, հաղորդակցություն, մեդիագրագիտություն, տեղեկատվական գրագիտություն, տեղնոլոգիական գրագիտություն, ինչպես նաև կյանքի հմտություններ՝ ճկունություն, առաջնորդություն, նախաձեռնողականություն, արդյունավետություն և սոցիալական հմտություններ։  
 Այն որոշակի աշխատանքները, որոնք իրականացվել են դպրոցում, ցույց տվեցին, թե որքան նպատակահարմար է նախագծային մեթոդով աշխատանքների կազմակերպումը։ Քանզի այսօր դպրոցում առավել ակտիվ են և տարբերվում են իրենց ինքնուրույն մտածելակերպով այն աշակերտները, որոնք մասնակցել են որևէ նախագծի աշխատանքներին։ Դրա շնորհիվ նրանց մոտ ձևավորվել է անհատականություն, նախաձեռնողականություն, միասին աշխատելու, միմյանց կարծիք լսելու և հասկանալու կարողություններ։

ՈՒսուցման մեջ ակտիվ մեթոդների կիրառումը / որպիսին է նաև նախագծային մեթոդը / նշանակալից դեր կկատարի նաև ապագա մասնագիտության ընտրության գործում։ Դրա շնորհիվ այսօրվա դպրոցականը պասսիվ անձից կվերածվի ակտիվ,,մոտիվացված, իրական հաջողություն ձեռք բերած անձի, որը կնպաստի սովորողների՝ ուսումնական նյութի, բովանդակության առավել խոր յուրացման, համապատասխան իրավիճակներին արդյունավետորեն ու պատշաճ արձագանքելու կարողությունների և հմտությունների զարգացմանը, ժամանակակից կյանքի մարտահրավերներին դիմակայելուն ուղղված արժեհամակարգի ձևավորմանը։

Անհրաժեշտ է լրջորեն նախապատրաստվել այս այս շատ կարևոր գործընթացը կյանքի կոչելուն։ Աշխատանքս ավարտում եմ հետևյալ մեջբերումով․  
<<Նախագծային ուսուցման միջոցով ստացած ամեն գիտելիք կամ հմտություն լիովին համապատսխանում է ՅՈւՆԵՍԿՕ-ի կրթության չորս գերակայությունների տրամաբանությանը՝ սովորել իմանալու համար, սովորել կիրառելու համար, սովորել լինելու համար, սովորել միասին ապրելու համար>> /Ալ․ Շագաֆյան /:

**ՕԳՏԱԳՈՐԾՎԱԾ ԳՐԱԿԱՆՈՒԹՅՈՒՆ**

Հանրակրթության պետական չափորոշիչ 10․02․2021թ․

Հայոց պատմություն առարկայի պետական չափորոշիչ

<https://kznakbnagavar.blogspot.com/2022/02/blog-post.html>

Կ․Սամվելյան <<Նախագծային մեթոդը՝ սովորողների ակտիվ մասնակցություն պահանջող ուսումնական մեթոդ>> Երևան -2012

http://boon.am/learning/Ալ․ Շագաֆյան <<նախագծային ուսուցում>>